PRILOGA

Postopek obveščanja in posvetovanja za sprejetje določenih sklepov in drugih ukrepov v obdobju pred pristopom

I.

1. Da se zagotovi ustrezna obveščenost Češke Republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške Republike, v nadaljevanju imenovanih "države pristopnice", se o vsakem predlogu, sporočilu, priporočilu ali pobudi, ki lahko privedejo do odločitev institucij ali organov Evropske unije, potem ko je poslano Svetu, obvestijo države pristopnice.

2. Posvetovanja se izvedejo na obrazloženo zahtevo države pristopnice, ki v tej zahtevi izrecno predstavi svoje interese kot bodoča članica Unije in navede svoje pripombe.

3. Upravne odločitve praviloma niso razlog za posvetovanje.

4. Posvetovanja potekajo v okviru začasnega odbora, ki ga sestavljajo predstavniki Unije in držav pristopnic.

5. Na strani Unije so člani začasnega odbora člani Odbora stalnih predstavnikov ali osebe, ki jih ti predstavniki imenujejo v ta namen. Komisija je povabljena, da je pri tem delu zastopana.

6. Začasnemu odboru pomaga sekretariat, ki je sekretariat konference in se ga za ta namen ohrani.

7. Posvetovanja se običajno začnejo, ko so v pripravljalnem delu, opravljenem na ravni Unije zato, da Svet sprejme odločitve, oblikovane skupne smernice, ki omogočijo smiselnost teh posvetovanj.

8. Če po posvetovanjih še ostanejo resne težave, se lahko zadeva na zahtevo države pristopnice obravnava na ministrski ravni.

9. Zgornje določbe se smiselno uporabljajo za odločitve sveta guvernerjev Evropske investicijske banke.

10. Postopek, določen v zgornjih odstavkih, se uporablja tudi za vse bodoče odločitve držav pristopnic, ki bi lahko vplivale na obveznosti, ki izhajajo iz njihovega položaja bodočih članic Unije.

II.

1. Postopek, predviden pod I., se smiselno uporablja za osnutke skupnih strategij Sveta v smislu člena 13 PEU, osnutke skupnih ukrepov Sveta v smislu člena 14 PEU in osnutke skupnih stališč Sveta v smislu člena 15 skladno z naslednjimi določbami.

2. O teh osnutkih mora države pristopnice obvestiti predsedstvo, kadar predlog ali sporočilo izda država članica.

3. Razen v primeru obrazloženega ugovora katere od držav pristopnic, lahko posvetovanja potekajo v obliki elektronskih sporočil.

4. Če posvetovanja potekajo v okviru začasnega odbora, so lahko, kadar je to primerno, Uniji pripadajoči člani odbora člani Politično — varnostnega odbora.

III.

1. Postopek predviden pod I. se smiselno uporablja za osnutke skupnih stališč Sveta, okvirnih sklepov in sklepov v smislu člena 34 PEU ter tudi za sestavljanje konvencij, kakor je to predvideno v omenjenem členu, skladno z naslednjimi določbami.

2. O teh osnutkih mora države pristopnice obvestiti predsedstvo, kadar predlog ali sporočilo izda država članica.

3. Če posvetovanja potekajo v okviru začasnega odbora, so lahko, kadar je to primerno, Uniji pripadajoči člani odbora člani odbora iz člena 36 PEU.

IV.

Češka Republika, Republika Estonija, Republika Ciper, Republika Latvija, Republika Litva, Republika Madžarska, Republika Malta, Republika Poljska, Republika Slovenija in Slovaška Republika sprejmejo potrebne ukrepe, s katerimi zagotovijo, da njihov pristop k sporazumom ali konvencijam iz člena 3(4), drugega stavka člena 5(1), člena 5(2), prvega pododstavka člena 6(2) in člena 6(5) Akta o pogojih pristopa in prilagoditvah pogodb kar najbolj in pod pogoji iz omenjenega akta sovpada z začetkom veljavnosti Pogodbe o pristopu.

Če sporazumi ali konvencije iz člena 3(4), drugega stavka člena 5(1) in člena 5(2) obstajajo samo v obliki osnutka, še niso bili podpisani in jih v predpristopnem obdobju verjetno ni več mogoče podpisati, bodo države pristopnice po podpisu Pogodbe o pristopu in skladno z ustreznimi postopki povabljene, da sodelujejo pri pripravi omenjenih osnutkov v pozitivnem duhu in tako, da se olajša njihova sklenitev.

V.

V zvezi s pogajanji o prehodnih in prilagoditvenih protokolih z državami sopogodbenicami iz členov 6(2) in 6(6) Akta o pogojih pristopa, se predstavniki držav pristopnic vključijo v delo kot opazovalci, skupaj s predstavniki sedanjih držav članic.

Določeni nepreferencialni sporazumi, ki jih je sklenila Skupnost in ostanejo v veljavi tudi po dnevu pristopa, se lahko spremenijo ali prilagodijo zato, da se upošteva širitev Unije. O teh spremembah ali prilagoditvah se bo pogajala Skupnost skupaj s predstavniki držav pristopnic skladno s postopkom iz prejšnjega odstavka.

VI.

Institucije v primernem času sestavijo besedila iz členov 58 in 61 Akta o pogojih pristopa in prilagoditvah pogodb.

--------------------------------------------------